钦定古今图书集成/明伦汇编/官常典/第474卷 > 皮豹子
## 钦定古今图书集成/明伦汇编/官常典/第474卷 > 皮豹子

按《魏书》本传：“豹子，渔阳人。少有武略。泰常中，为中散，
稍迁内侍左右。世祖时，为散骑常侍，赐爵新安侯，加
冠军将军，又拜选部尚书，馀如故。出除使持节、侍中、
都督秦雍荆梁四州诸军事、安西将军、开府仪同三
司，进爵淮阳公，镇长安，寻加征西将军。后坐盗官财，
徙于统万。真君三年，刘义隆遣将裴方明等侵南秦”
王杨难当，遂陷仇池。世祖征豹子，复其爵位。寻拜使
持节、仇池镇将，督关中诸军，与建兴公古弼等分命
诸将，十道并进。四年正月，豹子进击乐乡，大破之，擒
义隆将王奂之、王长卿等六人，斩首二千馀级，俘获
一千人。豹子进军下辨，义隆将强元明、辛伯奋弃城
遁走，追斩之，悉获其众。义隆使其秦州刺史胡崇之
镇仇池，至汉中，闻官军已西，惧不敢进，方明益其兵
而遣之。豹子与司马楚之至于浊水，击擒崇之，尽掳
其众。进至高平，义隆将姜道祖降。仇池平。未几，诸氐
复反，推杨文德为主，以围仇池，古弼率诸军讨平之。
时豹子次于下辨，闻围解，欲还，弼遣使谓豹子曰：“贼
耻其负败，必求报复，后举为难，不如陈兵以待之。”豹
子以为然。寻除都督秦、雍、荆、梁、益五州诸军事，进号
征西大将军、开府、仇池镇将，持节、公如故。十一月，义
隆复遣杨文德、姜道盛率二万人寇浊水，别遣将青
阳显伯守斧山，以拒豹子。浊水城兵射杀道盛，豹子
至斧山，斩显伯，悉俘其众。豹子又与河间公元齐俱
会于浊水，贼众震恐，弃其兵甲夜遁。初，南秦王杨难
当归命，诏送杨氏子弟诣京师。文德以行赂得留，亡
奔汉中。义隆以文德为武都王，给兵二千人，守葭芦
城，招诱氐、羌。于是武都、阴平五部氐民叛应文德，诏
豹子率诸军讨之。文德阻兵固险，拒豹子。文德将杨
高来降，引诸军向其城。文德弃城南走，收其妻子寮
属军资及故武都王保宗妻公主送京师。义隆白水
太守郭启元率众救文德，豹子分军逆击，大破之，启
元、文德走还汉中。兴安二年正月，义隆遣其将萧道
成、王虬、马光等入汉中，别令杨文德、杨头等率诸氐、
羌围武都，城中拒之，杀贼二百馀人。豹子分兵将救
之，至女磊，闻贼停军，豹子遣人于祁山取马，欲往赴
援。文德谓豹子欲断其粮运，回军还入覆津，据险自
固。义隆恐其辄回，又增兵益将，令晋寿、白水送粮覆
津，汉川、武兴运粟甘泉，皆置仓储。豹子表曰：“义隆增
兵运粮，克必送死。臣所领之众，本自不多，唯仰民兵，
专恃防固。其统万、安定二镇之众，从戎以来，经三四
岁，长安之”兵，役过期月，未有代期，衣粮俱尽，形颜枯
悴，窘切恋家，逃亡不已。既临寇难，不任攻战，士民奸
通，知臣兵弱，南引文德，共为唇齿计。文德去年八月，
与义隆梁州刺史刘秀之同征长安，闻台遣大军，势援云集，长安地平，用马为便，畏国骑军，不敢北出，但
承仇池局。〈本或作句或作勾皆疑〉“人称台军不多，戍兵鲜少，诸
州杂人，各有还思，军势若及，必自奔逃，进军取城，有
易反掌。”承信其语，回趣长安之兵，遣文德、萧道成、王
虬等将领，来攻武都、仇池，望连秦陇。“进围武都，已经
积日，畏臣截后，断其粮路，关镇少兵，未有大损。今外
寇兵彊，臣力寡弱，拒贼备敌，非兵不拟。乞选壮兵，增
戍武都，牢城自守，可以”无患。今事已切急，若不驰闻，
损失城镇，恐招深责。愿遣高平突骑二千，赍粮一月，
速赴仇池。且可抑折逆民，支对贼卤，须长〈阙〉“上邽。安
定戍兵至，可得自全。粮者，民之命也。虽有金城、汤池，
无粮不守。仇池本无储积，今岁不收，苦高平骑至，不
知云何以得供援？请遣秦川之民送军祁山，臣随迎
致。”诏高平镇将苟莫于率突骑二千以赴之，道成等
乃退。征豹子为尚书，出为内都大官。刘骏遣其将殷
孝祖修《两当城》于清东，以逼南境，天水公封“《敕文》击
之，不克。”诏豹子与给事中周丘等助击之。豹子以南
寇城守，攻围费日，遂略地至高平。刘骏瑕丘镇遣步
卒五千助戍，两当去城八里，与豹子前锋候骑相遇，
即便交战。豹子军继至，大破之。纵骑追击杀之，至于
城下，其免者十馀人而已。城内恐惧，不敢出救。既而
班师。先是河西诸胡亡匿避命，豹子及前泾州刺史
封阿君督河西诸军，南趣石楼，与卫大将军、乐安王
良以讨群胡。豹子等与贼相对，不觉胡走，无捷而还，
又坐免官。寻以前后战功，复擢为内都大官。和平五
年六月，卒。高宗追惜之，赠淮阳王，谥曰襄，赐命服一
袭。